Baba Christian sterf terwyl hy op lewer wag | Maroela Media
Die vier maande oue Christian Prinsloo is Dinsdag oorlede. (Foto: Verskaf)
Christian Prinsloo, die vier maande oue baba wat met 'n ernstige lewerdefek gebore is, het Dinsdag sy stryd in die Life Rosepark-hospitaal in Bloemfontein verloor.
"Hy het dapper geveg, maar ons weet hy is nou aan Jesus se voete en verlos van pyn," sê Kobie Pretorius, Christian se oupagrootjie.
Maroela Media het vroeër berig dat Christian, wat sonder dreineringspypies in sy lewer gebore is, dringend 'n leweroorplanting benodig het om sy lewe te verleng.
Die soektog na 'n geskikte skenker was egter 'n opdraande stryd. Christian het ook 'n groot gedeelte van sy kort lewe op aarde in hospitale deurgebring.
Volgens Pretorius het Christian se toestand die afgelope paar dae vinnig agteruitgegaan.
"Hy het baie gely."
Pretorius het vroeër aan Maroela Media gesê dat sy agterkleinseun op 18 Oktober weer vir toetse sou gaan om vas te stel of daar al 'n geskikte skenker is.
Sy ma, Chané, het in Augustus aan Maroela Media gesê dat sy bereid is om 'n gedeelte van haar lewer aan Christian te skenk. Sy sou egter eers 30 kg moes afskud voordat sy as 'n geskikte skenker oorweeg kon word.
Die familie het sedertdien gespook om moontlike skenkers op te spoor.
Christian het ook in Julie vanjaar 'n operasie in die Vincent Pallotti-hospitaal in Kaapstad ondergaan om sy lewer te probeer dreineer, maar dit was onsuksesvol.
Vanweë sy toestand het gifstowwe in sy lewer opgebou en het sy lewer ook voortdurend bly swel aangesien niks kon dreineer nie.
Verskeie mense het hul harte en beursies oor die afgelope maand oopgemaak om die gesin te steun ten opsigte van mediese uitgawes. Sou die gesin 'n geskikte skenker kon opspoor, sou die oorplanting meer as R1 miljoen gekos het.